ไทยเศรษฐฯควักเงิน ชดเชยเคลมน้องนํ้า
ไทยเศรษฐกิจประกันภัยเพิ่มทุนใหม่ 103 ล้านบาท ชดเชยขาดทุนจากสินไหมน้ำท่วม รองรับขยายงานเพิ่ม
30 มี.ค. 2555

ไทยเศรษฐกิจประกันภัยเพิ่มทุนใหม่ 103 ล้านบาท ชดเชยขาดทุนจากสินไหมน้ำท่วม รองรับขยายงานเพิ่ม
ร.อ.วิธูร วิสุทธิผล กรรมการผู้จัดการ บริษัท ไทยเศรษฐกิจประกันภัย เปิดเผยว่า คณะกรรมการบริษัทได้มีมติให้เพิ่มทุนจดทะเบียนจาก 310.39 ล้านบาท เป็น 413.85 ล้านบาท โดยออกหุ้นสามัญ จำนวน 10.34 ล้านหุ้น มูลค่าที่ตราไว้หุ้นละ 10 บาท รวม 103.46 ล้านบาท โดยจัดสรรให้ผู้ถือหุ้นเดิมในอัตราส่วน3 หุ้นเดิมต่อ 1 หุ้นใหม่ ในราคา 10 บาทต่อหุ้น
สำหรับการเพิ่มทุนครั้งนี้เป็นผลมาจากภัยพิบัติ ทำให้บริษัทต้องตั้งสำรองจ่ายค่าสินไหมและจ่ายสินไหมจำนวนมาก เป็นผลให้ขาดทุนสูงถึง 161 ล้านบาท และเงินกองทุนลดลงอย่างมาก ส่งผลให้ฐานะทางการเงินของบริษัทอยู่ในภาวะที่ต้องบริหารความเสี่ยงอย่างเคร่งครัด ซึ่งจะเป็นอุปสรรคต่อการขยายงาน จึงจำเป็นต้องเพิ่มทุนจดทะเบียน และยังทำให้มีโอกาสในการสร้างผลกำไรจากการรับเสี่ยงภัยด้วยตัวเอง
นอกจากนี้ บริษัทต้องปรับสถานะของเงินกองทุนรวมทั้งการคงสภาพคล่องให้เพียงพอต่อการรับประกันภัยอย่างต่อเนื่องตามแผน 3 ปี นับจากปี 2555 ที่บริษัทมีแผนจะเพิ่มส่วนแบ่งการตลาดโดยตั้งเป้าเบี้ยรับรวม 1,600 ล้านบาท ปี 2556 ตั้งเป้าหมายเบี้ยรับรวมไว้ที่ 2,000 ล้านบาท และในปี 2557 ตั้งเป้าหมายเบี้ยรับรวมที่ 2,400 ล้านบาท